Ennen asialistaan siirtymistä kaksi muuta asiaa. Ensin informaationa perjantaista: Alkuperäisen suunnitelman mukaan silloin ei pitänyt istuntoa olla, mutta lisäbudjetin ilmoittamiseksi pidämme istunnon. Siinä istunnossa lisäbudjetti ainoastaan ilmoitetaan saapuneeksi, ja siitä alkaa aloiteaika, eli siinä istunnossa ei keskustella eikä siihen istuntoon oteta muita asioita. Istunto on normaaliin aikaan. Ja sitten toinen asia. 18.3. vuonna 1970 oli eduskuntavaalit, ja silloin valittiin eduskuntaan kolme edustajaa, jotka oli valittu heti sodan jälkeen vuonna 45, eli Hertta Kuusinen, Johannes Virolainen ja Valto Käkelä, mutta heidän joukossaan oli myös Helsingin vaalipiiristä valittu Erkki Tuomioja 9 100 äänellä. Muita valittuja olivat muun muassa puhemieheksi valittu Rafael Paasio, Niilo Tarvajärvi, Erkki Huurtamo, Juha Rihtniemi, Ahti Karjalainen, Veikko Vennamo, Sylvi Saimo, Kalevi Sorsa ja lähes 200 muuta edustajaa. — 50 vuotta sitten, siitä on pitkä aika. — Nuori edustaja Tuomioja valittiin heti ulkoasiainvaliokunnan varsinaiseksi jäseneksi. Sekään ei ole aivan tavallista näinäkään aikoina. Hyvä veljemme Erkki, olet tehnyt valtavan työn, ja se työ jatkuu edelleen. Olit nuorena aktiivinen keskustelija sekä tässä talossa että talon ulkopuolella edustaen parhaita parlamentaarisia perinteitä, ja olet sitä edelleen. Kuulin, että viime yönäkin eilispäivän keskusteluun otit osaa. Olet esimerkki siitä, mitä pitkäaikainen parlamentaarisuuteen paneutuva ja omistautuva edustaminen tarkoittaa. Näillä sanoilla lämpimät onnittelut tästä merkkipaalusta. [Suosionosoituksia]